[{"text_idx": "#000000", "text": "jutud minu elu helgematest hetkedest"}, {"text_idx": "#000001", "text": "All Postssuured ja va\u0308ikesed tripidloometo\u0308o\u0308elukenediabeetdiabeedieelne elu"}, {"text_idx": "#000003", "text": "Kas kellelegi veel tundub, et jaanuar on juba terve igaviku kestnud, aga ikka on veel mo\u0303ned pa\u0308evad veebruarini minna? Ei saa o\u0308elda, et aasta oleks just halvasti ka\u0308ima la\u0308inud, aga midagi va\u0308ga ro\u0303o\u0303mustavat pole samuti va\u0308lja tuua. Va\u0308lja arvatud muidugi see, et minu KRIBA agentuur on pa\u0308ris hea hooga ka\u0308ima la\u0308inud ning olen endale va\u0308ga a\u0308gedad kliendid leidnud, kuid sellest pikemalt mo\u0303ni teine kord."}, {"text_idx": "#000004", "text": "Et ko\u0303ik oleks selge, siis alanud aastaga lo\u0303petasime Dexcomiga koosto\u0308o\u0308, mis ta\u0308hendab ka seda, et nu\u0308u\u0308dsest pean enda sensorid ise sebima. Olin juba jo\u0303udnud unustada, miline peavalu on Eestis diabeeti po\u0303deja olla, sest jaanuar on olnud pa\u0308ris tu\u0308u\u0308tu skeemitamine. Kuna tooted ei jo\u0303udnud jaanuari alguseks Haigekassa soodustusega lettidele, pidin tagasi po\u0308o\u0308rduma oma Libre2 varude juurde, mis suvest alles olid ja\u0308a\u0308nud. Juba see oli muserdav, sest seda oli palju ebamugavam kasutada ja mo\u0303o\u0303tmised na\u0308itasid tihti aiateibaid. Pidin uuesti LibreLink rakenduse alla laadima, mida ei saa ju Eesti Play poe kontoga teha ja ko\u0303ik muu siblimine seal juures. Heast su\u0308damest mu\u0308u\u0308sin oma teise Libre2 a\u0308ra, mis ta\u0308hendab, et nu\u0308u\u0308d olen juba kolmandat pa\u0308eva u\u0308ldse ilma sensorita. See on eriti nukker aeg olnud. Olin poolteist aastat olnud sensorikasutaja ning sensorivaba aega selles perioodis oli maksimaalselt mo\u0303ned tunnid korraga. Glu\u0308komeetrile tagasiminek on olnud va\u0308ga raske ning mu veresuhkur on konstantselt 10 ringis. Kuna pu\u0308u\u0308an so\u0303rmest veresuhkrut mo\u0303o\u0303ta vo\u0303imalikult va\u0308he, siis ei toimu minu poolt ka u\u0308ldse korrigeerimisi, mida sensorit kasutades tuli pa\u0308ris tihti ette. Pole ime, et ilma sensorita on palju keerulisem normaalset glu\u0308kohemo saavutada, sest mis silma alt a\u0308ra, sellega korras."}, {"text_idx": "#000005", "text": "Vo\u0303tsin juba eelmisel na\u0308dalal oma la\u0308hima apteegiga u\u0308hendust, et nad mulle sensorid ja saatja hangiksid. Kuna no\u0303udlus on suur, sain sensorid ka\u0308tte alles na\u0308dal aega hiljem. Ku\u0308ll aga selgus, et saatjat ei ole vo\u0303imalik mu\u0308u\u0308a. Selgituseks neile, kes sellest va\u0308ga palju ei tea, siis sensoreid ei saa kasutada ilma saatjata. Tegelikult ei saanudki ma lo\u0303puni aru, milles on probleem, aga mulle o\u0308eldi, et saatjaid ei anta laost va\u0308lja, sest kasutusjuhendit ei ole. Ma siiralt loodan, et ma sain valesti aru ning tegelikult on seal mingi pa\u0308riselt oluline po\u0303hjus taga."}, {"text_idx": "#000006", "text": "Ma 100% mo\u0303istan inimeste pahameelt, et kauaoodatud tarvik on kuhugi piiri taha kinni ja\u0308a\u0308nud. Lubadus oli jaanuari algus ning iga viibinud pa\u0308ev tundub igavikuna, sest seda on niigi kaua oodatud. Ma ei tea, kelle ka\u0308kk see on, aga tegelikult ei olegi mingit vahet, sest praegu on vihalaviini alla ja\u0308a\u0308nud vaesed (e-)apteekrid, kelle jaoks on see samuti ta\u0308iesti uus asi ning kes ei vastuta lao ta\u0308ituvuse eest. Ma tean, et suur kiusatus on pahandada nendega, kes on ka\u0308ttesaadavad, aga see ei aita. Ma\u0308letan va\u0308ga ha\u0308sti, kuidas teeninduses to\u0308o\u0308tades tuli pidevalt klientide pahameelega tegeleda, miks mo\u0303ni toit vo\u0303i jook liiga kallis on, nagu mina oleksin hinnakirja va\u0308lja mo\u0303elnud. Mina igatahes olen va\u0308ga ta\u0308nulik enda apteegi to\u0308o\u0308tajatele, kellega oleme pidanud va\u0308ga tihedat ja kasulikku diskussiooni, pu\u0308u\u0308des teineteist ka\u0308ttesaadud infoga varustada. Ja infovahetus on olnud to\u0303esti kahepoolne, sest ka mina ra\u0308a\u0308gin neile seda, mida olen kogenud vo\u0303i lugenud."}, {"text_idx": "#000007", "text": "Su\u0308gisese liikumisva\u0308ljakutse edukalt la\u0308bimise preemiaks oli nutikell Fitbit Versa 3, mida olen va\u0308ga usinalt kasutanud. Lisaks ko\u0303igele muule po\u0303nevale, o\u0303nnestus mul sellega siduda ka oma Dexcom One sensori na\u0308idud. Selleks pidin kahjuks Dexcom One rakenduse maha laadima ning xdripi asemele to\u0303mbama. Ja\u0308rjekordne tu\u0308u\u0308tu skeemitamine juures... Kell oli megalt mugav lahendus trennis, roolis ja jalutades, sest nu\u0308u\u0308d ei pidanud veresuhkru kontrollimiseks isegi telefoni otsima, seda lukust lahti tegema ja rakendust avama, vaid lihtsalt randmele vaatama. Kell andis ka alarme, ta\u0308nu millele oli eriti mugav veresuhkru muutustele reageerida. Ma kirjeldan juhtunut minevikus, sest hetkel mul taaskord seda vo\u0303imalust ei ole. Esiteks juba sellepa\u0308rast, et mul pole sensoritki ku\u0308ljes. Teiseks seeto\u0303ttu, et liikusin Samsungilt Iphonele ning lihtsalt pole olnud vo\u0303imalust katsetada, kas O\u0303unaga ko\u0303ik need asjad samamoodi to\u0308o\u0308le hakkavad. Eks elame ja na\u0308eme."}, {"text_idx": "#000008", "text": "Kui ra\u0308a\u0308kida xdrip rakendusest, siis alguses meeldis see mulle va\u0308ga, aga mida aeg edasi, seda rohkem vaimustus kustus. Kui oleks valida mingi muu variant, kuidas oma uut telefoni ja kella sensoriga siduda, ja\u0308taksin xdripi pigem ko\u0303rvale. Seal on meeletult palju valikuid ja vo\u0303imalusi, mis to\u0303mbavad mul silme eest ta\u0308iesti kirjuks, misto\u0303ttu ei viitsi ma u\u0308ldse seal surfata ja sa\u0308tteid mudida. Igasuguseid graafikuid ja jooni on va\u0308ga palju ning ko\u0303ige keerulisem on mo\u0308o\u0308da vaadata ennustustest, mis tihti ei vasta u\u0308ldse to\u0303ele. Kuigi ma tean, et 23 minuti pa\u0308rast va\u0308ga to\u0303ena\u0308oliselt hu\u0308poglu\u0308keemiat ei tule, siis suurest hirmust usun lo\u0303puks ikkagi rakendust ning igaks juhuks so\u0308o\u0308n end hu\u0308perisse. Tean, et tehnika pole su\u0308u\u0308di, et ma ei suuda adekvaatseid otsuseid langetada, aga ega see andmete kirjusus kaasa ka ei aita. Kindlasti on rakendus va\u0308ga kasulik neile, kes orienteeruvad graafikute maailmas paremini ning viitsivad sa\u0308tetes mo\u0308llata, et pakutavatest vo\u0303imalustest maksimum vo\u0303tta. Samuti tundus, et mo\u0303o\u0303detud na\u0308idud vastasid to\u0303ele, mis tegelikult ongi ko\u0303ige olulisem."}, {"text_idx": "#000009", "text": "Hakkasin kasutama NovoPen Echo Plus su\u0308stevahendit, millega olen seni va\u0308ga rahul. See salvestab info viimati manustatud insuliinikoguse ja mo\u0308o\u0308dunud aja kohta. Na\u0308eb ka maru a\u0308ge va\u0308lja. Ainuke negatiivne aspekt on, et kuna kolbid on va\u0308iksemad, siis tuleb neid vahetada suht tihti. Mina teen seda umbes iga na\u0308dala tagant. Seda on vo\u0303imalik endale hankida retsepti alusel. Vaata pilte @anxidiabeedijutud Instagrami kontolt."}, {"text_idx": "#000010", "text": "Kuna mo\u0303ned ikkagi on oma sensorid ka\u0308tte saanud ning loodetavasti saavad varsti ko\u0303ik soovijad, mu\u0308u\u0308n a\u0308ra oma sensoreid kaunistavad kleepsud. La\u0308ksin tellimisega veits hoogu. Kes tahab, vo\u0303ib mulle otse kirjutada."}, {"text_idx": "#000011", "text": "Lilleline komplekt (3tk)=20\u20acLehemustriline komplekt (3tk)=20\u20acJo\u0303uluteemaline komplekt (kaugelt vaadates lihtsalt va\u0308rviline) (3tk)=16\u20ac"}, {"text_idx": "#000012", "text": "Jo\u0303uluteemaline komplekt (kaugelt vaadates lihtsalt va\u0308rviline) (3tk)=16\u20ac"}, {"text_idx": "#000013", "text": "Aastavahetusel suutsin endale koroona ku\u0308lge haakida. Alguses ei saanud arugi, sest mo\u0303tlesin, et ku\u0308lmetasin, sest jooksin lahtiste ho\u0303lmadega uusaastao\u0308o\u0308l ringi. Haigus kulges nagu alati. Ko\u0303ik algas kurguvalust ning liikus edasi ko\u0308ha, nohu, va\u0308ikese palaviku, peavalu ja va\u0308simuseni. Ainuke uus asi oli meeletu raskustunne nagu oleksin Hunt Punamu\u0308tsikese muinasjutust, kellel on ko\u0303ht kive ta\u0308is laotud. Hea uudis on, et nu\u0308u\u0308d kaitseb mind eriti vo\u0303imas kilp - 3 vaktsiini ning la\u0308bipo\u0303demine. Veresuhkur oli nagu tavaliselt pigem ko\u0303rge, pu\u0308sivalt 10-13 vahel, aga taaskord mitte midagi u\u0308letamatut."}, {"text_idx": "#000014", "text": "Nagu lubasin, loosin va\u0308lja ka mu lemmarite hu\u0308porohtude vo\u0303itja, kes saab endale uueks aastaks mo\u0303nusa varu imemaitsvaid Po\u0303nni beebitoite. Loosi la\u0308ksid 2 karpi maasikamaitselisi ja 2 karpi puuviljamaitselisi o\u0308koloogilisi smuutisid ning vo\u0303itjaks sai Britt Puusepp. Palju o\u0303nne! Vo\u0303tan sinuga instas u\u0308hendust."}, {"text_idx": "#000016", "text": "Insuliinipumbad - head ja vead!"}]